ภาษาภาษี
บริการใช้ต่างประเทศ(VAT 0%)
10 ส.ค. 2554

บริการใช้ต่างประเทศ(VAT 0%)
การจัดเก็บภาษีมูลค่าเพิ่มตามประมวลรัษฎากรจัดเก็บจากผู้ขายสินค้าหรือผู้ให้บริการในประเทศในอัตราร้อยละ 6.3 ซึ่งเป็นอัตราที่ยังไม่รวมภาษีมูลค่าเพิ่มที่จัดเก็บให้องค์กรปกครองส่วนท้องถิ่นอีก 1/9 ของอัตราภาษีมูลค่าเพิ่มที่กรมสรรพากรจัดเก็บ หรือร้อยละ 0.7 รวมเบ็ดเสร็จเมื่อยื่นแบบเสียภาษีมูลค่าเพิ่มจะเสียภาษีอัตราร้อยละ 7 สำหรับการจัดเก็บภาษีมูลค่าเพิ่มอัตราร้อยละ 0 จะจัดเก็บกับผู้ส่งออก หรือธุรกรรมบางประเภทตามที่กฎหมายกำหนด




ผู้ประกอบการจดทะเบียนภาษีมูลค่าเพิ่มที่ได้รับสิทธิเสียภาษีมูลค่าเพิ่มอัตราร้อยละ 0 นั้น เมื่อขายสินค้าหรือให้บริการก็ไม่ต้องเรียกเก็บภาษีมูลค่าเพิ่มจากลูกค้า และภาษีซื้อที่เกี่ยวข้องกับสินค้าหรือบริการนั้น สามารถขอคืนภาษีซื้อหรือนำไปหักออกจากภาษีขายได้ตามปกติ เว้นแต่จะเป็นภาษีซื้อต้องห้าม
ธุรกรรมที่เสียภาษีมูลค่าเพิ่มอัตราร้อยละ 0 ได้แก่ การส่งออกสินค้า การให้บริการที่กระทำในราชอาณาจักรและได้มีการใช้บริการนั้นในต่างประเทศ การให้บริการขนส่งระหว่างประเทศโดยอากาศยานหรือเรือเดินทะเลที่กระทำโดยผู้ประกอบการที่เป็นนิติบุคคล การขายสินค้าหรือการให้บริการกับกระทรวง ทบวง กรม ราชการส่วนท้องถิ่นหรือรัฐวิสาหกิจตามโครงการเงินกู้หรือเงินช่วยเหลือจากต่างประเทศ การขายสินค้าหรือการให้บริการกับองค์การสหประชาชาติ ทบวงการชำนัญพิเศษของสหประชาชาติ สถานเอกอัครราชทูต สถานทูต สถานกงสุลใหญ่ สถานกงสุล และการขายสินค้าหรือการให้บริการระหว่างคลังสินค้าทัณฑ์บนกับคลังสินค้าทัณฑ์บนหรือระหว่างผู้ประกอบการกับผู้ประกอบการที่ประกอบกิจการอยู่ในเขตปลอดอากร
อย่างไรก็ตาม ผู้ประกอบการจดทะเบียนภาษีมูลค่าเพิ่มที่ใช้สิทธิเสียภาษีมูลค่าเพิ่มอัตราร้อยละ 0 จะต้องปฏิบัติตามหลักเกณฑ์และเงื่อนไขที่กฎหมายกำหนด หากไม่เป็นไปตามที่กฎหมายกำหนด ก็จะไม่ได้รับสิทธิเสียภาษีอัตราร้อยละ 0
วันนี้จะกล่าวถึงการให้บริการที่ผู้ประกอบการจดทะเบียนภาษีมูลค่าเพิ่มได้รับสิทธิเสียภาษีมูลค่าเพิ่มอัตราร้อยละ 0 ซึ่งกรมสรรพากรได้ออกประกาศอธิบดีกรมสรรพากรเกี่ยวกับภาษีมูลค่าเพิ่ม ฉบับที่ 181 เรื่อง กำหนดประเภท หลักเกณฑ์ วิธีการ และเงื่อนไขกรณีการให้บริการที่กระทำในราชอาณาจักรและได้มีการใช้บริการนั้นในต่างประเทศ โดยได้ยกเลิกและแก้ไขเพิ่มเติมในประกาศอธิบดีกรมสรรพากรเกี่ยวกับภาษีมูลค่าเพิ่ม ฉบับที่ 105 (จากเดิมที่ได้กำหนดการให้บริการที่กระทำในราชอาณาจักรแก่ผู้รับบริการในต่างประเทศ และได้ส่งผลของการให้บริการนั้นไปใช้ในต่างประเทศทั้งหมด จึงจะได้รับสิทธิเสียภาษีอัตราร้อยละ 0) ทั้งนี้ได้ยกเลิกและปรับปรุงแก้ไขโดยกำหนดให้การให้บริการที่กระทำในราชอาณาจักรแก่ผู้รับบริการในต่างประเทศ และได้มีการใช้บริการนั้นในต่างประเทศ และถ้าหากการให้บริการนั้นมีการใช้บริการบางส่วนในราชอาณาจักรด้วย ให้ผู้ประกอบการจดทะเบียนภาษีมูลค่าเพิ่มเสียภาษีในอัตราร้อยละ 0 เฉพาะส่วนที่ได้มีการใช้บริการนั้นในต่างประเทศ
หากได้พิจารณาหลักเกณฑ์ที่กำหนดขึ้นใหม่แล้ว ก็มีเหตุผลเหมาะสมดี ซึ่งเดิมนั้นหากไม่นำผลของการให้บริการนั้นไปใช้ในต่างประเทศทั้งหมดก็จะไม่ได้สิทธิเสียภาษีอัตราร้อยละ 0 ซึ่งในทางการค้านั้น ลูกค้าที่เป็นผู้ใช้บริการในต่างประเทศนั้นได้มีการนำผลบริการบางส่วนมาใช้ในประเทศไทยด้วย
ดังนั้น เพื่อสนับสนุนให้มีการให้บริการแก่ผู้รับบริการในต่างประเทศมีมากขึ้น การยกเลิกและปรับปรุงแก้ไขตามที่กล่าวมาข้างต้น จะช่วยให้ผู้ประกอบการจดทะเบียนภาษีมูลค่าเพิ่มที่ให้บริการสามารถแข่งขันด้านราคาบริการกับต่างประเทศได้ สวัสดีครับ